Caz de dopaj în fotbalul românesc. Unul dintre cei mai buni jucători, depistat pozitiv
- Mădălina Sfrijan
- 18 martie 2024, 17:46
Un nou scandal de dopaj zguduie sportul românesc. Cosmin Matei, jucător la Sepsi, a fost depistat pozitiv la o probă de urină. Vestea a venit la scurt timp după eșecul suferit de covăsneni în fața Universității Craiova, pe 4 februarie 2024. Conducerea clubului a confirmat situația, cu precizarea că este așteptată și proba B.
Nou caz de dopaj în sportul românesc. Conducerea Sepsi a confirmat
Cosmin Matei (32 de ani) a fost testat pozitiv pentru substanța numită 5-metilhexan-2-amină. Aceasta ar fi un stimulent care îmbunătățește viteza și tonusul muscular. Jucătorul a picat testul antidoping după meciul cu Universitatea Craiova, care a avut loc 4 februarie 2024. Atât mijlocașul, cât și clubul său, Sepsi, au fost informați oficial despre testul pozitiv, notificarea venind din partea Agenției Naționale Antidoping (ANAD).
"Am fost foarte mirat. Sunt uluit! Nici nu știu ce să spun. Și nici nu vreau să vorbesc deocamdată. Vă rog să mă înțelegeți! E o anchetă în desfășurare. Îmi doresc foarte mult să aflu ce s-a întâmplat, de fapt. Și de unde a apărut această substanță.
Am fost răcit în acea perioadă. Am luat mai multe suplimente, medicamente, dar vom vedea ce ne vor indica analizele", a transmis Cosmin Matei, potrivit sursei citate.
Poziția clubului
Clubul Sepsi Sf. Gheorghe a confirmat primirea unei înștiințări din partea Agenției Naționale Anti-Doping. Substanța 5-metilhexan-2-amină ar avea efecte pe termen scurt, fiind interzisă sportivilor. Conducerea clubului a precizat că se așteaptă și rezultatul probei B.
"Am primit și noi la club notificarea în urmă cu vreo două zile. Așteptăm însă și rezultatul probei B. Am rămas însă fără cuvinte. Nu-mi vine să cred că Matei ar fi luat substanțe interzise cu voia lui. N-am apucat să discut foarte mult nici cu medicul nostru, fiindcă a fost partida cu FCSB. Mi-a explicat însă că nimic din ce a administrat el nu cuprinde substanțe interzise.", a spus Laszlo Dioszegi, finanțatorul clubului.
Caz de dopaj la Sepsi. Mijlocașul, pe teren și după meciul cu Universitatea Craiova
Substanța numită 5-metilhexan-2-amină ar fi oferi un plus de energie și ar contribuit la îmbunătățirea tonusului muscular. Totuși, aceasta ar avea efecte doar pe termen scurt.
Cosmin Matei a mai intrat pe teren și după meciul cu Universitatea Craiova, de șase ori. Notificarea din partea ANAD a venit chiar înaintea deplasării către București.